Twee vas oor renosterhoringFoto: SAPD ŉ Man en vrou is Sondag in KwaZulu-Natal in hegtenis geneem nadat ŉ renosterhoring en dele van ŉ jaggeweer in hul besit gevind is. Brig. Vishnu Naidoo, woordvoerder van die polisie, het gesê lede van ŉ nasionale taakspan wat saamgestel is om renosterstropery te beveg, was die hele Saterdagnag op soek na die verdagtes se voertuig nadat hulle inligting daaroor ontvang het. Omstreeks 12:00 Sondag het hulle die voertuig in die Ntambanana-gebied opgemerk. “Die bestuurder, ŉ 44-jarige vrou en ŉ 33-jarige man van Hazyview in Mpumalanga is in hegtenis geneem. ŉ Renosterhoring, dele van ŉ jaggeweer en ammunisie is in die voertuig gevind,” het Naidoo gesê. Hy het gesê die twee verdagtes sal vandag in die Ngwelezana-landdroshof verskyn op aanklagte van die onwettige besit van renosterhoring en onwettige besit van ammunisie. Nog ŉ bykomende aanklag in verband met die geweeronderdele wat in hul besit gevind is, kan moontlik aanhangig gemaak word.